Karl Roll

Karl Nikolai Roll (født 14. mars 1868 i Trondhjem, død 29. september 1958) var en norsk idrettsadministrator og skiløper. Han tok initiativet til å danne Norges Skiforbund og var forbundets første formann. Han var også formann i Skiforeningen.

 Biografi 
Han var sønn av presten Karl Roll.

Som skiløper fikk Roll Damenes pokal i Husebyrennet 1889. I 1892 ble han nummer 2 i kombinert i det første Holmenkollrennet og fikk også premie som beste langrennsløper fra byene. I 1896 vant han det østerrikske mesterskapet på ski og fikk Alperosen. Han representerte Skiklubben Ull, der han også var formann fra 1905 til 1910. Roll var hoppdommer i Holmenkollen i årene 1908–12.Jakob Vaage, Tom Kristensen: Holmenkollen – Historien og resultatene. De norske Bokklubbene, Stabekk 1992. ISBN 82-525-1678-5 (s. 190-191, digitalisert av Nasjonalbiblioteket)

Roll var sekretær i Skiforeningen i årene 1894–98 og formann i 1902–06. Han tok initiativet til Skiforeningens årbok, som kom ut første gang i 1895. Året etter fremmet han på Skiforeningens generalforsamling tanken om et landsforbund for skiidrett. Norges Skiforbund ble stiftet først 12 år senere, i 1908, med Karl Roll som sin første formann til 1911. Roll ledet den første internasjonale skikongressen, som ble holdt i Kristiania i 1910. Skikongressene ledet fram til stiftelsen av FIS i 1924.

Av yrke var Karl Roll offiser, med obersts grad fra 1919 til han søkte avskjed i 1928. Han ble uteksaminert ved Krigsskolen i 1889 og tok militær høyskoleeksamen i 1892. I årene 1908–14 var han sjef for Hans Majestet Kongens Garde. Han var ordonansoffiser hos prins Gustav Adolf i årene 1898–1904 og adjutant hos kong Haakon i 1905–07.

Karl Roll var æresmedlem av Ski Club of Great Britain. Han var bror av skiløperen Eivind Roll, som fikk Damenes pokal og satte bakkerekord i Holmenkollbakken i 1897, og av Emil Oluf Roll,Hallgrim Høydal: "Ud fra den kvalme Byluft" - Tuddal Høyfjellshotell 100 år. Tuddal Høyfjellshotell 1995. ISBN 82-993537-1-8 (s. 12, digitalisert av Nasjonalbiblioteket) som var formann i Skiforeningen fra 1893 til 1896. Karl Roll ble i 1933 utnevnt til ridder av 1. klasse av St. Olavs Orden.S. blom (red.): Den kongelige norske St. Olavs Orden. Hanche, Oslo 1934 (s. 161, digitalisert av Nasjonalbiblioteket) Ei støtte til minne om Karl Roll ble reist ved Tryvannstårnet i Oslo av Skiklubben Ull i 1968.Reidar Hanssen (red.): Oslo byleksikon. Tredje utgave. Kunnskapsforlaget, Oslo 1987. ISBN 82-573-0228-7 (s. 587, digitalisert av Nasjonalbiblioteket)

 Referanser 

 Kilder 
 Erling Ranheim (red.): Norske skiløpere - Skihistorisk oppslagsverk i 5 bind - Østlandet Sør. Skiforlaget - Erling Ranheim, Oslo 1956 (s. 24, 36, 39, 123, 149 og 367-369, digitalisert av Nasjonalbiblioteket)
 Erling Ranheim (red.): Norske skiløpere - Skihistorisk oppslagsverk i 5 bind - Østlandet Nord. Skiforlaget - Erling Ranheim, Oslo 1955 (s. 40, 44, 55, 59 og 924, digitalisert av Nasjonalbiblioteket)
 Bj. Keyser Barth: Norges militære embedsmenn 1929. Hanche, Oslo 1930 (s. 496-497, digitalisert av Nasjonalbiblioteket)

 Eksterne lenker 
 Aftenposten: Han som samlet Ski-Norge (skrevet av Karsten Alnæs, 17. februar 2008, oppdatert 20. oktober 2011)

Kategori:Norske idrettsledere
Kategori:Presidenter i Norges Skiforbund
Kategori:Norske kombinertløpere
Kategori:Norske oberster
Kategori:Riddere av 1. klasse av St. Olavs Orden
Kategori:Personer fra Trondheim kommune
Kategori:Offiserer i Hæren (Norge)